IECเพิ่มทุน2.4พันล. รุกพลังงานทางเลือก
IEC ฟื้นคืนชีพ เพิ่มทุนครั้งใหญ่กว่า 2,439 ล้านบาท เตรียมเงินไปทำธุรกิจพลังงานทดแทน
29 ส.ค. 2555

IEC ฟื้นคืนชีพ เพิ่มทุนครั้งใหญ่กว่า 2,439 ล้านบาท เตรียมเงินไปทำธุรกิจพลังงานทดแทน
บริษัท อินเตอร์แนชั่นเนิลเอนจีเนียริง (IEC) เปิดเผยว่า คณะกรรมการบริษัทมีมติอนุมัติให้เพิ่มทุนจดทะเบียนจำนวน 2,439,815,883 บาท เป็นจำนวน 8,219,120,825 บาท โดยการออกหุ้นใหม่จำนวน 24,398,158,830 หุ้น มูลค่าที่ตราไว้ (พาร์) หุ้นละ 0.10 บาท เพื่อใช้รองรับในการดำเนินธุรกิจด้านการพลังงานทดแทน และเป็นเงินทุนหมุนเวียน
ที่ประชุมเห็นชอบให้จัดสรรหุ้นเพิ่มทุนให้แก่ผู้ถือหุ้นเดิมที่มีชื่อในทะเบียนวันที่ 11 ต.ค. 2555 ในอัตราส่วน 2 หุ้นเดิมต่อ 1 หุ้นใหม่ ในราคาหุ้นละ 0.01 บาท กำหนดวันจองซื้อและวันชำระค่าซื้อหุ้นในวันที่ 24-30 ต.ค. 2555
ทั้งนี้ หากมีหุ้นเหลือจองก็ให้สิทธิผู้ถือหุ้นเดิมจองซื้อเกินสิทธิ หรือเสนอขายให้บุคคลในวงจำกัด (พีพี) ในราคาต้องไม่ต่ำกว่าหุ้นละ 0.01 บาท
ที่ผ่านมาหุ้น IEC ถูกพักการซื้อขายมานาน และราคาหลังสุดปิดที่ 0.02 บาท ซึ่ง IEC เป็นหุ้นที่สร้างผลขาดทุนให้กับนักลงทุนจำนวนมากและสร้างความเสียหายให้กับโบรกเกอร์ที่มีการปล่อยสินเชื่อซื้อหุ้นตัวนี้เป็นอย่างมาก